Kunst hører traditionelt til på museer, gallerier og historiske slotte. Nu kan den helt store kunstoplevelse dog snart kombineres med en dejlig gåtur i skoven. En række internationalt anerkendte kunstnere som Lilibeth Cuenca Rasmussen, Will Beckers og Mikael Hansen omskaber Gateway Blokhus, der er en del af Blokhus Klitplantage, til et kunstcentrum, hvor kunstelskere ganske gratis kan opleve 15 helt nye værker under åben himmel. - Land Art foregår i sagens natur uden for de urbane zoner, og LAND-SHAPE er derfor et enestående bud på en ny type kunstscene, der vender det almindeligt vedtagne dogme på hovedet, om at ny kunst foregår og fødes i storbymiljøerne, siger Signe Højmark, kulturkonsulent for KulturKANten og projektleder for LAND-SHAPE. Allerede fra begyndelsen af maj vil kunstnerne arbejde på deres værker mellem træerne i Blokhus Klitplantage. Alle kunstnerne er blevet bedt om at forholde sig stedsspecifikt til Nordjyllands kulturarv og identitet. - Denne festival er organiseret omkring en række topnavne inden for international Land Art i samspil med lokale og nationale kunstnere, som også arbejder inden for Land-Art-traditionen med værker under åben himmel. Festivalen er først og fremmest et varmt, venligt og tankevækkende møde mellem det elitære og det folkelige – et sted for gode oplevelser og interessante samtaler, siger Trine Rytter Andersen, som, udover selv at være kunstner og kunstkritiker, er en af kuratorerne på LAND-SHAPE. Samtalerne kommer blandt andet til at foregå til LAND-SHAPE festivalens åbningsarrangement, hvor alle er inviteret til en debat i den gamle forsamlingshus-stil. Her vil Christian Have være moderator, når blandt andre kulturminister Bertel Haarder (V), Folketingets Kulturudvalgsformand Orla Hav (S), Søren Taaning, bestyrelsesmedlem i Statens Kunstfond samt billedkunstneren Mie Olise vil sætte fokus på billedkunst, samt hvad Land Art kan. Debatten er en optakt til Kulturmødet på Mors, hvor de centrale punkter fra debatten også bliver taget med. Land Art - kunst under åben himmel - opstod i 1960’erne som et forsøg på at demokratisere kunsten og bringe den ud i naturen, hvor ingen kan eje den, men alle opfordres til at tage hånd om den. Mødet med Land Art vil bibringe naturoplevelsen nye og uventede dimensioner. Når LAND-SHAPE festivalen åbner den 2. juni, kan publikum se de arbejdende kunstnerne lægge sidste hånd på deres værker. Både skoleklasser, børnefamilierfamilier med børn og andre interesserede vil kunne deltage i workshops med kunstnerne, ligesom der vil være pop up performances og koncerter. I måneden op til festivalen vil kunstnerne også besøge lokale skoler, hvor de vil lave kunstprojekter i samarbejde med børn og lærere. Fire forskere fra Aalborg Universitet vil desuden følge de nordjyske kunstnere. LAND-SHAPE festivalen er kulminationen på et fyrtårnsprojekt, der skal introducere Nordjylland som Danmarks Land Art-region både nationalt og internationalt.

Opsummering:
Blokhus i Jammerbugten bliver i juni centrum for Land Art af international klasse under den anden LAND-SHAPE festival.